USA nevenovala medzi dvoma svetovými vojnami takú pozornosť pri vývoji tankov, ako európske štáty. Situácia sa zmenila na začiatku 2. svetovej vojny, keď bolo len otázkou času, kedy sa americké vojská zapoja do vojenského konfliktu. Ale aj tak sa však Američania sústreďovali na vývoj ľahkých tankov (napr. M5 Stuart) a stredných tankov (M3 Lee), ktorých koncepcia bola už v tom období prekonaná. Tieto stroje sa síce vyrovnali starším nemeckým tankom, ale počas vojny museli byť rýchlo nahradzované novými typmi. Po príchode nových nemeckých tankov Panther a Tiger Američania čelili nemeckej kvalitatívnej prevahe nasadením veľkého počtu tankov M4 Sherman. Spojenci tiež ťažili zo svojej veľkej leteckej prevahy, ktorá citeľne oslabovala nemecké tankové jednotky pri nasadení na fronte. Pri invázii v Normandii a následných bojoch však Tigre a Panthery spôsobovali Američanom ťažké straty. V USA sa začalo pracovať na rozpracovanom projekte T26 z roku 1942 a do konca roku 1944 boli vyrobené prvé tanky M26 Pershing.